b"\n_START_ARTICLE_\nOslo Nye Teater\n_START_SECTION_\nHistorikk\n_START_PARAGRAPH_\nTeaterhuset i Rosenkrantzgate (n\xc3\xa5v\xc3\xa6rende Hovedscenen) \xc3\xa5pnet som Det Nye Teater 26. februar 1929. Teatret ble grunnlagt ved store pengeinnsamlinger under f\xc3\xb8rste verdenskrig, og hadde et program som f\xc3\xb8rst og fremst gikk ut p\xc3\xa5 \xc3\xa5 oppf\xc3\xb8re norsk dramatikk. _NEWLINE_Johan Bojer var Det Nye Teaters fremste og ivrigste talsmann. Teatret bygget sin egen bygning i Rosenkrantz' gate 10 i Oslo, og knyttet til seg en rekke gode skuespillere fra Nationaltheatret: Harald Stormoen, Henrik Aabel og Odd Frogg._NEWLINE_I 1959 ble teatret sl\xc3\xa5tt sammen med Folketeatret under navnet Oslo Nye Teater.  _NEWLINE_I 1971 overtok teatret ogs\xc3\xa5 driften av Centralteatret. Siden 1. januar 1999 er teatret eid av Oslo kommune.\n_START_SECTION_\nDukketeatret\n_START_PARAGRAPH_\nDukketeatret som var en del av Folketeatret, ble ved sammensl\xc3\xa5ingen mellom Det Nye Teater og Folketeatret en del av Oslo Nye Teater. Ved Folketeatret var det Agnar Mykle som var blitt engasjert i 1953 av teatersjef Hans Jacob Nilsen til \xc3\xa5 bygge opp dukketeatret, og Julian Str\xc3\xb8m hadde ledet arbeidet med dukketeatret videre da Mykle trakk seg ut. Julian Str\xc3\xb8m fortsatte som leder av Oslo Nyes Dukketeater fra 1959. I 1968 overtok Agnar Mykles s\xc3\xb8nn Arne Bust Mykle som leder av Oslo Nye Dukketeatret. Under Arne Mykle ble det tatt opp seks dukkespiller-aspiranter, blant dem Kjersti Germeten og Ragnhild Wang. Flere av disse aspirantene ble siden ansatt ved Oslo Nye._NEWLINE_Andre sentrale dukkespillere ved Oslo Nye har v\xc3\xa6rt Mona Wiig, som senere ble leder av Riksteatrets dukketeater, Marit Hulaas Stubberud, \xc3\x85smund Huser, Jan Erik Christiansen og Marianne Edvardsen._NEWLINE_Dukketeaterensemblet ved Oslo Nye mottok Kritikerprisen 1983/1984 for oppsetningen Den hvite selen, som Kjersti Germeten regisserte.\n_START_SECTION_\nLokaler\n_START_PARAGRAPH_\nFra 1966 til 2003 hadde Dukketeatret tilholdssted p\xc3\xa5 Frogner Hovedg\xc3\xa5rd, i Oslo Bymuseums lokaler. I 2003 flyttet Dukketeatret til Trikkestallen p\xc3\xa5 Torshov, der det fortsatt (2018) holder til."